
Атажұртын аңсаған жастар 

М. Қозыбаев атындағы Солтүстік Қазақстан мемлекеттік университетінің дайындық бөлімінде Ресей, Қытай, Моңғолия елдерінен келген елуден астам қазақ баласы білім алып жүр. Оқу ордасында атажұртын аңсап келган жастарға барлық қолайлы жағдайлар қарастырылған. Өрендердің бәрі тегін біліммен және жатақханамен камтылған.
Қытайдан келген Бағдар Асқарбекқызы "Ғоundation" факультетінде оқиды. Ол бүгінде орыс тілін меңгеруге ерекше ден қойыпты.
 Қазақстандықтар үш тілді терең меңгеруге батыл кірісіп кетті ғой. Болашағымды ата-бабаларымның асыл қонысы - қазақ жерімен байланыстыруды қалаймын. Алған білімім мен тәжірибемді тарихи  Отанымның гүлденуіне жұмсамақпың -дейді ол
Дайындық бөлімінде білім алып жүрген оқушылардың бәрі өнерлі. Бірі ән айтса, енді бірі қазақтың ұлттық аспабы - домбыра тартқанды жақсы көреді. "Кеңілдің кейбір сәттерін" қағазға түсіріп, жүрек сырларын шағын әңгімелерге, хикаяттарға арқау ететіндері де жетерлік.
"Ғоundation" факультетінің деканы Шалабай Қожаев оқу ордасында оқушыларға сапалы білім берумен қатар, олардың бос уақыттарын тиімді әрі қызықты өткізулеріне орасан зор мүмкіндіктердің қарастырылғанын жеткізді. Жастар сабақтан тыс уақыттарда Петропавлдың көрікті жерлеріне экскурсия жасап, тарихи ғимараттармен танысады. Облыс орталығындағы әртүрлі деңгейде ұйымдастырылатын іс-шараларға белсенді қатысады.

